Gaza-flyktning gikk til topps i arabisk Idol
Millioner av arabere fulgte finalen som ble holdt i Beirut, og da Assafs seier var klar ville jubelen blant palestinere over hele regionen ingen ende ta. På den israelskokkuperte Vestbredden strømmet tusener ut i gatene for å danse og feire. Fyrverkeri gikk til værs og lyden av bilhorn gjallet. I palestinske flyktningleire i Libanon ble seieren feiret med skuddsalver i lufta, og også blant palestinere i andre land i Midtøsten brøt jubelen ut. Assafs mor, iført en tradisjonell palestinsk kvinnedrakt, lot tårene renne og svøpte et palestinsk flagg rundt skuldrene da seieren var et faktum. Den 23 år gamle idol-vinneren vokste opp i flyktningleiren Khan Yunis på Gazastripen, et av verdens fattigste og mest overbefolkede områder. Straks seieren var klar, utnevnte FNs organisasjon for palestinske flyktninger (UNRWA) Assaf til ungdomsambassadør. - Alle palestinere har del av denne suksessen. Mohammeds musikk er et universelt språk og taler til oss alle. Så fantastisk at en palestinsk flyktning fra Gaza skulle bringe oss sammen på denne måten, sa UNRWAs leder Filippo Grandi. Palestinernes president Mahmoud Abbas fulgte opp med å utnevne den nykårede Idol-vinneren til palestinsk goodwill-ambassadør.
Den 23 år gamle palestinske flyktningen Muhammad Assaf gikk lørdag til topps under finalen i den arabiske utgaven av talentkonkurransen Idol.